Baté

Baté község Somogy vármegyében, a Kaposvári járásban.

Fekvése 
Baté Kaposvártól 15 kilométerre keletre, a Kapos-völgy szívében fekszik, a 61-es főút mentén; Igal felé itt ágazik ki a főútból a 6503-as út. Közlekedése kitűnő, a községen naponta mintegy 46 autóbusz-járatpár halad át, ezért a közeli megyeszékhely könnyen elérhető. Batén keresztül nemcsak Kaposvár és a 14 kilométerre fekvő Dombóvár felé indulnak autóbuszok, hanem a Balaton irányába is. Megállási pontja van a (Budapest-)Dombóvár–Gyékényes-vasútvonalnak is, ahol nagy a személy- és a teherforgalom; Baté vasútállomáshoz négy sínpáros rakodó-pályaudvar is csatlakozik.

Története 
A település a középkorban, egészen 1696-ig Tolna vármegyéhez tartozott. A legrégebbi irat Batéról a 14. századból maradt fenn, az oklevelek tanúsága szerint akkoriban Batejnek hívták. A község környékén már az időszámításunk előtt is éltek emberek, amit a falu közelében talált neolit kori csiszolt kőeszközök és fémkarikák bizonyítanak. A tárgyakat a Nemzeti Múzeumban őrzik.

Baté a 16. században Bati, majd háromszáz évvel később Bathé néven szerepelt. 1343-ban a Dersfi család, majd 1452-től az Esterházy család és a Festetics család birtokában volt, 1733-tól a második világháború végéig a Gyulai-Gaál család volt a terület birtokosa. A török uralom alatt csaknem teljesen elpusztult a falu, 1686-ban mindössze öt család élt itt. Jelentős helytörténeti eseményként tartják számon a krónikák az 1848-as esztendőt, amikor a jobbágyok önkényesen földet foglaltak az uraságtól, amelyet ő később az 1848–49-es forradalom és szabadságharc leverése után visszavett.

A településnek, amelynek első iskoláját 1768-ban létesítette a római katolikus egyház, a 19. században használt pecsétjén az S. A. monogram látható. A múlt század első évtizedeiben több mint hatszázan laktak itt, ebben az időben már vasútállomása, postája, telefonja volt Baténak. 1990-ben 804 fő, 2006-ban pedig már csaknem 900 fő volt a településen élők száma.

Az elmúlt években jelentős fejlődésen ment át a falu: gázrendszer épült, megszépültek a közterek, emlékművet állítottak, s kicsinosították a közintézményeket, sportcentrum épült. Emellett jelentős összegeket fordított az út- és járdahálózat karbantartására.

Közélete

Polgármesterei
 1990-1994: Horváth Zoltán (független)
 1995-1996: Horváth Zoltán (független)
 1996-1998: Zsalakó Ernő (független)
 1998-2002: Zsalakó Ernő (független)
 2002-2006: Zsalakó Ernő (független)
 2006-2010: Zsalakó Ernő (független)
 2010-2014: Zsalakó Ernő (független)
 2014-2019: Zsalakó Ernő (független)
 2019-től: Zsalakó Ernő (független)

Baté azon települések közé tartozik, ahol az 1994. december 11-i önkormányzati választás után, a polgármester-választás tekintetében nem lehetett eredményt hirdetni, szavazategyenlőség miatt. A négy induló közül a két független (Fonai Jenő és Horváth Zoltán) a két pártjelöltet (a Fideszes Gyenes Jenőt és az MSZP-s Kárnyáczki Lajosnét) messze megelőzve egyaránt 130-130 szavazatot szerzett. Az emiatt szükségessé vált időközi választás a hivatalban lévő településvezető, Horváth Zoltán győzelmét hozta.

A településen 1996. április 14-én újabb időközi polgármester-választást kellett tartani, ennek oka még tisztázást igényel.

Népesség
A település népességének változása:

	 
A 2011-es népszámlálás során a lakosok 77,8%-a magyarnak, 0,8% németnek, 5,4% cigánynak mondta magát (21,7% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 55,9%, református 2,4%, evangélikus 0,5%, felekezet nélküli 8,8% (31,5% nem nyilatkozott).

Nevezetességei 
 Gaál-kastély

Batéi tó 
2005-ben kezdődött meg a magán horgásztó építése (horgászat áprilistól szeptember végéig péntektől vasárnapig 8 - 19 óra között). A helyére eredetileg az önkormányzat 15 hektáros csónakázó tavat tervezett.

Halak: ponty, amur, keszeg, kárász, csuka, süllő, harcsa. A tónak mindkét oldalán lehet horgászni a falu felőli oldalon az utolsó stégig, a másik oldalon pedig a V alakú fáig. A rendezett tóparton stégeket, ülőhelyeket és tűzrakóhelyeket alakítottak ki.

Jegyzetek

További információk 
 Baté település honlapja
 A batéi tó honlapja

Kapcsolódó szócikkek 

Somogy megye települései
Somogy vármegye települései